PROEN ฟอร์มสวย Q1 กำไรโต 61% ปักธงรายได้ปีนี้เข้าเป้า 20%
PROEN ฟอร์มสวย Q1 กำไรโต 61% แตะ 15 ลบ. รับรู้รายได้กลุ่ม ICT- รับเหมางานโครงสร้างพื้นฐาน เดินหน้ากลยุทธ์การเพิ่มผลิตภัณฑ์ใหม่อย่างต่อเนื่อง ปักธงรายได้ปีนี้เข้าเป้า 20%
PROEN ฟอร์มสวย Q1 กำไรโต 61% แตะ 15 ลบ. รับรู้รายได้กลุ่ม ICT- รับเหมางานโครงสร้างพื้นฐาน เดินหน้ากลยุทธ์การเพิ่มผลิตภัณฑ์ใหม่อย่างต่อเนื่อง ปักธงรายได้ปีนี้เข้าเป้า 20%
13 พ.ค. 2565

บริษัท โปรเอ็น คอร์ป จำกัด (มหาชน) หรือ PROEN รายงานผลการดำเนินงานงวดไตรมาส 1/2565 สิ้นสุดวันที่ 31 มี.ค.2565 ดังนี้

โดยนายกิตติพันธ์ ศรีบัวเอี่ยม ประธานเจ้าหน้าที่บริหาร PROEN เปิดเผยว่า ภาพรวมผลการดำเนินงานในไตรมาส 1/2565 บริษัทฯ มีกำไรสุทธิอยู่ที่ 14.54 ล้านบาท เพิ่มขึ้น 60.79% ขณะที่รายได้รวมอยู่ที่ 508.32 ล้านบาท เพิ่มขึ้น 150.58% จากงวดเดียวกันปีก่อน ที่มีรายได้รวมเท่ากับ 202.85 ล้านบาท
ทั้งนี้สาเหตุที่กำไรปรับตัวเพิ่มขึ้นได้เนื่องจาก มีรายได้จากกลุ่มธุรกิจ ICT เติบโตได้ต่อเนื่อง หลังจากที่สถานการณ์การแพร่ระบาดของโควิด-19 มีทิศทางที่ดีขึ้น รวมทั้งทยอยรับรู้รายได้จากงานรับเหมาก่อสร้างในโครงการโครงสร้างพื้นฐานต่างๆ ส่งผลให้ความสามารถในการทำกำไรสูงขึ้น
สำหรับในไตรมาส 1/2565 ผลงานออกมาเป็นไปตามเป้าหมายที่วางไว้ โดยมีการเติบโตของรายได้ในกลุ่มธุรกิจ ICT เพิ่มขึ้นต่อเนื่อง โดยลูกค้าของบริษัทฯส่วนใหญ่อยู่ในกลุ่มธุรกิจออนไลน์ ซึ่งมีการขยายตัวได้ดี และธุรกิจรับเหมาโครงสร้างพื้นฐานก็มีการเติบโตเช่นกันหลังจากที่ภาครัฐ และเอกชนเปิดประมูลงานใหม่มากขึ้น
อีกทั้งการปรับเปลี่ยนพฤติกรรมของผู้บริโภคมาสู่วิถีใหม่ (new normal) การนำเทคโนโลยีเข้ามาช่วยในการดำเนินธุรกิจในระดับองค์กร รวมทั้งหน่วยงานภาครัฐเร่งผลักดันให้เกิดโครงการพัฒนาโครงสร้างพื้นฐานของประเทศเพื่อให้ประเทศไทยเป็นศูนย์กลางด้านดิจิทัลแห่งอาเซียน ส่งผลให้รายได้ของกลุ่มบริษัทฯ เติบโตเพิ่มขึ้น
อย่างไรก็ดีแนวโน้มผลงานในไตรมาส 2/2565 คาดว่าจะเติบโตได้ต่อเนื่อง โดยเน้นผลิตภัณฑ์และบริการที่สร้างรายได้ประจำ (Recurring income) แต่สร้างความเติบโตแบบก้าวกระโดด (Exponential Growth) มองทิศทางการลงทุนในการเข้าซื้อกิจการ (M&amp;A) ที่ช่วยสร้างกำไร และผลตอบแทนประจำแบบยั่งยืน ซึ่งอยู่ระหว่างการเจรจากับพันธมิตรและเข้าศึกษาข้อมูลธุรกิจ ซึ่งคาดว่าจะสามารถปิดดีลได้ภายในเร็วๆนี้ ขณะที่ปัจจุบันบริษัทมีงานในมือรอรับรู้รายได้ (Backlog) อยู่ที่ 1,024.90 ล้านบาท ซึ่งจะทยอยรับรู้รายได้ในปี 2565 ถึงไตรมาส 1/2566 มั่นใจว่าผลงานในปีนี้น่าจะเติบโตได้ตามเป้าหมายที่วางไว้ระดับ 20%